'Moneyweb'-bank mag nie sake doen | Netwerk24
Deur Hanlie Stadler 24 Januarie 2020 16:24
Moenie jou geld vir die Moneyweb Private Bank of die Moneyweb Corporate Bank gee om te belê nie – dis bes moontlik 'n bedrogspul.
Oppas vir wie jy jou swaarverdiende geld gee. Foto: Bloomberg
Die Gedragsowerheid vir die Finansiële Sektor (FSCA) waarsku die publiek teen dié banke, wat die embleem van die finansiëlenuus-webwerf Moneyweb in sy kommunikasie misbruik.
Die FSCA sê die "banke" is nie ingevolge die Wet op Finansiële en Tussengangerdienste (Fais) gemagtig om enige finansiële advies of dienste te lewer nie. Skuldigbevinding aan die oortreding van Fais kan tot 'n boete van tot R10 miljoen of tot tien jaar tronkstraf lei.
Die owerheid herinner lede van die publiek dat hulle op die FSCA se webwerf of telefonies kan vasstel of 'n diensverskaffer geregistreer is en ook vir watter kategorie dienste. "Daar is gevalle waar iemand geregistreer is om basiese adviesdienste vir laerisikoprodukte te lewer, maar dan dienste van 'n baie meer ingewikkelde en riskante aarde lewer."